FI Euroopan unionin virallinen lehti CE 84/66

(2004/C 84 E/0072)

KIRJALLINEN KYSYMYS P-3539/03

esittäjä(t): Chris Davies (ELDR) komissiolle

(24. marraskuuta 2003)

Aihe: Tuulivoimalat Euroopan unionin erityisten suojelutoimien alueilla

Sähköä tuottavien tuulivoimaloiden rakentaminen voi aiheuttaa merkittävää ja pysyvää vahinkoa herkille elinympäristöille, kuten ylänköjen turvesuoalueille. Tuulivoimaloita varten on rakennettava huoltoteitä, ja syvälle maahan on upotettava mahdollisesti jopa 300 tonnia betonia uusien turbiinien tukemiseksi.

Turbiinit saattavat joillakin alueilla johtaa myös monien harvinaisten lintujen kuolemaan.

Useimmat jäsenvaltiot voisivat vaikuttaa asiaan muun muassa vähentämällä energian kulutusta ja lisäämällä uusiutuvalla energialla tuotetun sähkön tarjontaa. Lisäksi on pidettävä mielessä, että tuulivoiman osuus kansallisista sähkömarkkinoista on erittäin pieni. Tämän vuoksi jäsenvaltioiden on hankala perustella tuulivoimaloiden rakentamista erityisten suojelutoimien alueille silläkään, että niiden kansallinen merkitys on suuri.

Missä tilanteissa tuulivoimalan rakentaminen Euroopan unionin erityisten suojelutoimien alueelle voitaisiin komission mielestä estää luontotyyppidirektiivin vastaisena?

Onko komissio vahvistanut asiaa koskevia suuntaviivoja? Mitä nämä mahdollisesti ovat?

Useimmat asianomaiset alueet tarvitsevat vielä komission muodollisen julistuksen erityisten suojelutoimien alueiksi. Tuulivoimaloiden rakentaminen kuitenkin etenee nopeasti monissa jäsenvaltioissa. Miten voidaan estää se, ettei alueilla aiheuteta peruuttamatonta vahinkoa, ennen kuin ne on julistettu virallisesti erityisten suojelutoimien alueiksi?

Margot Wallströmin komission puolesta antama vastaus

(16. joulukuuta 2003)

Komissio ei pysty määrittelemään kaikkia mahdollisia olosuhteita, joissa yhden tai useamman tuulivoimalan rakentaminen rikkoisi luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY (1).

Kyseisen direktiivin 6 artiklan nojalla kaikki suunnitelmat tai hankkeet, jotka saattavat vaikuttaa merkittävästi niihin suojelutavoitteisiin, joiden perusteella alue on sisällytetty Natura 2000 ohjelmaan, on arvioitava asianmukaisesti. Mikäli tällaiset arviot osoittavat, että alueelle aiheutuu merkittävää vahinkoa, jäsenvaltiot voivat myöntää luvan kehittämishankkeille ainoastaan sellaisissa tapauksissa, ettei toteuttamiskelpoisia vaihtoehtoja ole ja että hankkeen voidaan osoittaa olevan yleisen edun kannalta erittäin tärkeä. Tällaisissa tapauksissa niiden on kuitenkin pantava täytäntöön korvaavia toimia luomalla luontotyyppi muualle tai parantamalla sellaisen tilaa Natura 2000 -verkoston yhtenäisyyden säilyttämiseksi.

Komissio ei ole laatinut alaa koskevia erityisiä suuntaviivoja 6 artiklan sisältämien säännösten soveltamisesta. Sitä vastoin se on laatinut sekä oikeudellisen että teknisen oppaan ja erillisen menettelyoppaan artiklan sisältämien säännösten soveltamisesta. Kyseiset asiakirjat ovat saatavilla komission verkkosivustossa (2). Asiakirjojen sisältö koskee myös tuulienergiasuunnitelmia ja -hankkeita.

Vaikka yhteisön kannalta merkityksellisistä alueista laadittua luetteloa ei ole vielä kokonaan otettu käyttöön kaikkialla unionissa, jäsenvaltiot vaikuttavat olevan halukkaita soveltamaan direktiivin 6 artiklan sisältämiä suojatoimia sellaisiin alueisiin, jotka ne nimeävät ehdolle erityisen suojelun kohteeksi oleviksi alueiksi. Kun komissio on saanut todisteita siitä, ettei näitä suojatoimia ole sovellettu, se on ollut ja on jatkossakin valmis käyttämään EY:n perustamissopimuksen sille osoittamia valtuuksia asian esiin ottamiseksi tavoitteenaan varmistaa, ettei direktiivin luonnonsuojelutavoitteita vaaranneta.

(1) EYVL L 206, 22.7.1992.

(2) http://europa.eu.int/comm/environment/nature/natura_articles.htm